title: 2011/492/ES: 2011 m. liepos 18 d. Tarybos sprendimas dėl konsultacijų su Bisau Gvinėjos Respublika pagal Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių partnerystės susitarimo 96 straipsnį baigimo

text:
6.8.2011

               LT

               Europos Sąjungos oficialusis leidinys

               L 203/2

         TARYBOS SPRENDIMAS
   2011 m. liepos 18 d.
   dėl konsultacijų su Bisau Gvinėjos Respublika pagal Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių partnerystės susitarimo 96 straipsnį baigimo
   (2011/492/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių partnerystės susitarimą, pasirašytą 2000 m. birželio 23 d. Kotonu (1) ir peržiūrėtą 2010 m. birželio 22 d. Uagadugu, Burkina Faso (2) (toliau – AKR ir ES partnerystės susitarimas), ypač į jo 96 straipsnį,
   atsižvelgdama į Vidaus susitarimą dėl priemonių, kurių reikia imtis, ir tvarkos, kurios reikia laikytis, siekiant įgyvendinti AKR ir EB partnerystės susitarimą (3), ypač į jo 3 straipsnį,
   atsižvelgdama į Europos Komisijos pasiūlymą,
   pritarus Sąjungos Vyriausiajai įgaliotinei užsienio reikalams ir saugumo politikai,
   kadangi:

               (1)

               pažeistos esminės AKR ir ES partnerystės susitarimo 9 straipsnio nuostatos;

               (2)

               remiantis AKR ir ES partnerystės susitarimo 96 straipsniu 2011 m. kovo 29 d. su Bisau Gvinėjos Respublika pradėtos konsultacijos, kuriose dalyvavo Afrikos, Karibų ir Ramiojo vandenyno valstybių grupės atstovai, įskaitant Afrikos Sąjungą, Vakarų Afrikos valstybių ekonominę bendriją (VAVEB) ir Portugališkai kalbančių šalių bendriją (PKŠB) ir kuriose Bisau Gvinėjos Vyriausybės atstovai pateikė pakankamų įsipareigojimų pasiūlymus;

               (3)

               dėl to reikia priimti sprendimą baigti pagal AKR ir ES partnerystės susitarimo 96 straipsnį pradėtas konsultacijas ir priimti atitinkamas šių įsipareigojimų įgyvendinimo priemones,

         PRIĖMĖ ŠĮ SPRENDIMĄ:
   1 straipsnis
   Pagal AKR ir ES partnerystės susitarimo 96 straipsnį su Bisau Gvinėjos Respublika pradėtos konsultacijos baigiamos.
   2 straipsnis
   Priimamos AKR ir ES partnerystės susitarimo 96 straipsnio 2 dalies c punkte nurodytos atitinkamos priemonės, išdėstytos pridedamame laiške.
   3 straipsnis
   Šis sprendimas įsigalioja jo priėmimo dieną.
   Jis nustoja galioti 2012 m. liepos 19 d.
   Jis reguliariai, bent kas šešis mėnesius, persvarstomas, ypač remiantis Europos išorės veiksmų tarnybos stebėjimo misijų, kuriose dalyvauja Komisija, rezultatais.

      Priimta Briuselyje 2011 m. liepos 18 d.

            Tarybos vardu

            Pirmininkė

         C. ASHTON

      (1)  OL L 317, 2000 12 15, p. 3.

      (2)  OL L 287, 2005 10 28, p. 4.

      (3)  OL L 317, 2000 12 15, p. 376.

      PRIEDAS

         LAIŠKO PROJEKTAS
         Gerb. Respublikos Prezidente,
         Gerb. Ministre Pirmininke,
         Europos Sąjunga laikosi nuomonės, kad 2010 m. balandžio 1 d. maištas ir vėlesnis pagrindinių jo rengėjų paskyrimas į aukšto rango karinės vadovybės pareigas yra itin šiurkštus ir akivaizdus esminių Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių partnerystės susitarimo (toliau – AKR ir ES partnerystės susitarimas) 9 straipsnio nuostatų pažeidimas. Ji keletą kartų išreiškė susirūpinimą dėl to, kad Bisau Gvinėjoje nesilaikoma civilinės valdžios viršenybės ir tinkamo demokratinio valdymo principų.
         Todėl remdamasi AKR ir ES partnerystės susitarimo 96 straipsniu Europos Sąjunga užmezgė politinį dialogą su Vyriausybe, siekdama išnagrinėti padėtį ir galimus sprendimus. Bisau Gvinėjos Vyriausybei sutikus, 2011 m. kovo 29 d. Briuselyje prasidėjo konsultacijos.
         Posėdžio dalyviai aptarė priemones, reikalingas siekiant užtikrinti civilinės valdžios viršenybę, pagerinti demokratinį valdymą, garantuoti konstitucinės tvarkos ir teisinės valstybės principų laikymąsi ir kovoti su nebaudžiamumu bei organizuotu nusikalstamumu. Besirengdama konsultacijoms Bisau Gvinėja pateikė memorandumą su pasiūlymais, kaip išspręsti Europos Sąjungos laiške, kuriuo kviečiama į konsultacijas, nurodytas problemas.
         Europos Sąjunga atsižvelgė į Bisau Gvinėjos konsultacijose pateiktus įsipareigojimus, kaip antai:

                     —

                     nepriklausomai ir laikantis tinkamų materialinių bei saugumo sąlygų pradėti ir baigti su 2009 m. kovo ir birželio mėn. žudynėmis susijusius tyrimus ir teismines procedūras,

                     —

                     veiksmingai įgyvendinti saugumo sektoriaus reformą, remiantis nacionalinio parlamento patvirtinta strategija ir su Europos Sąjungos bendros saugumo ir gynybos politikos (BSGP) misijos pagalba parengtu teisės aktų paketu,

                     —

                     atnaujinti karinę vadovybę užtikrinant, kad į aukštus karinius postus būtų paskirti antikonstituciniuose, neteisėtuose ir smurto veiksmuose nedalyvavę asmenys, laikantis VAVEB pateikto saugumo sektoriaus reformos veiksmų plano išvadų ir rekomendacijų,

                     —

                     pritarti VAVEB, PKŠB ir (arba) kitų partnerių remiamai ekspertų misijai, kurios tikslas – prisidėti prie saugumo sektoriaus reformos ir užtikrinti politikų saugumą, ir paremti šią misiją,

                     —

                     parengti, patvirtinti ir veiksmingai įgyvendinti nacionalinius saugumo sektoriaus reformos ir kovos su prekyba narkotikais veiksmų planus,

                     —

                     pagerinti administracinį ir finansinį civilinių bei karinių išteklių valdymą ir patobulinti kovos su pinigų plovimu priemones.

               Savo pateiktose konsultacijų išvadose Europos Sąjunga paragino Bisau Gvinėjos Respublikos atstovus nedelsiant pradėti su 2010 m. balandžio 1 d. įvykiais susijusius tyrimus ir baudžiamąjį persekiojimą, kad būtų sustiprinta kova su nebaudžiamumu, ir pasiūlyti smulkesnį išvardytų įsipareigojimų įgyvendinimo tvarkaraštį, remiantis VAVEB veiksmų plane nustatytais terminais.
         Apskritai, Europos Sąjungos nuomone, Bisau Gvinėjos prisiimti įsipareigojimai teikia vilčių. Todėl ji nusprendė užbaigti konsultacijas ir remiantis AKR ir ES partnerystės susitarimo 96 straipsnio 2 dalies c punktu nustatyti atitinkamas priemones.
         Remiantis toliau pateiktu I priedu (Įsipareigojimų aprašas), laipsniškas bendradarbiavimo atnaujinimas siekiant padėti vėl laikytis esminių AKR ir ES partnerystės susitarimo nuostatų bus įgyvendinamas tokiais etapais:

                     1.

                     Kol kas Europos Sąjunga toliau finansuoja šiuo metu vykdomas sutartis ir humanitarinio pobūdžio, skubios pagalbos, tiesioginės paramos gyventojams veiksmus, susijusius su kova su tarptautiniu nusikalstamumu ir parama demokratijos įtvirtinimui. Bisau Gvinėjai atitinka Europos plėtros fondo (EPF) pagalbos pagal Tūkstantmečio vystymosi tikslų (TVT) iniciatyvą reikalavimus. Atsižvelgiant į konkrečius atvejus, bus svarstomas regioninių projektų, įskaitant Europos investicijų banko būsimų operacijų pasiruošimą ir įgyvendinimą, kuriuose dalyvauja Bisau Gvinėja, ir kitų EPF priemonių (vandens, energetikos ir kt.) finansavimas ir pasirengimo būsimų projektų įgyvendinimui veiklos pradžia.

                     2.

                     Pagrindinio sektoriaus „Konfliktų prevencija“ projektų ir programų (išskyrus PROJUST, PARACEM ir PARSS saugumo sektoriaus reformos pensijų fondo išmokas), pagrindinio sektoriaus „Vanduo ir energetika“ Bisau elektrifikavimo projekto ir pagrindiniams sektoriams nepriklausančių programų (Paramos tvariam kelių transporto valdymui projekto ir Paramos privačiam sektoriui programos) laikinas sustabdymas bus panaikintas, kai:

                                 i)

                                 bus pateiktas smulkus saugumo sektoriaus reformos įsipareigojimų įgyvendinimo tvarkaraštis, remiantis VAVEB veiksmų planu;

                                 ii)

                                 su ES BSGP misijos pagalba bus parengti, patvirtinti, priimti ir paskelbti pagrindiniai saugumo sektoriaus reformos teisės aktai;

                                 iii)

                                 bus pritarta VAVEB, PKŠB ir (arba) kitų partnerių remiamai ekspertų misijai, kurios tikslas – prisidėti prie saugumo sektoriaus reformos ir užtikrinti politikų saugumą, ir ši misija paremta; ir

                                 iv)

                                 bus parengti, patvirtinti ir pradėti veiksmingai įgyvendinti nacionaliniai saugumo sektoriaus reformos ir kovos su prekyba narkotikais bei pinigų plovimu veiksmų planai.

                     3.

                     Pirmoji EPF išmoka, skirta pensijų fondui, kad pagyvenę saugumo sektoriaus darbuotojai, kurių yra per daug, būtų išleisti į pensiją (9-ojo EPF PARSS programa), su sąlyga, kad Vyriausybė ir VAVEB įneš savo įnašą, priklausys nuo:

                                 i)

                                 nepriklausomai ir laikantis tinkamų materialinių bei saugumo sąlygų pradėtų ir baigtų su 2009 m. kovo ir birželio mėn. žudynėmis susijusių tyrimų ir teisminių procedūrų; ir

                                 ii)

                                 Bisau Gvinėjos administracinio ir finansinio viešųjų, civilinių bei karinių išteklių valdymo pagerinimo.

                     4.

                     Europos Sąjunga apsvarstys, ar toliau teikti paramą biudžetui ir ar toliau įgyvendinti naują paramos teisingumo sektoriui programą (PROJUST, pagrindinis sektorius „Konfliktų prevencija“), ir rengti naują paramos civilinėms ir karinėms reformoms programą (PARACEM, pagrindinis sektorius „Konfliktų prevencija“), po to, kai:

                                 i)

                                 bus toliau veiksmingai įgyvendinami nacionaliniai saugumo sektoriaus reformos ir kovos su prekyba narkotikais bei pinigų plovimu veiksmų planai;

                                 ii)

                                 bus pradėti su 2010 m. balandžio 1 d. įvykiais susiję tyrimai ir teisminės procedūros, be to; ir

                                 iii)

                                 bus atnaujinta karinė vadovybė užtikrinant, kad į aukštus karinius ginkluotųjų pajėgų postus būtų paskirti antikonstituciniuose, neteisėtuose ir smurto veiksmuose nedalyvavę asmenys, laikantis VAVEB pateikto saugumo sektoriaus reformos veiksmų plano išvadų ir rekomendacijų.

               Europos Sąjunga pasilieka teisę keisti šias priemones atsižvelgdama į politinės padėties pokyčius ir įsipareigojimų vykdymą.
         Laikydamasi AKR ir ES partnerystės susitarimo 96 straipsnyje nustatytos tvarkos, 12 mėnesių Europos Sąjunga toliau atidžiai stebės padėtį Bisau Gvinėjoje. Šiuo laikotarpiu, siekiant padėti vėl laikytis esminių AKR ir ES partnerystės susitarimo nuostatų, pagal AKR ir ES partnerystės susitarimo 8 straipsnį bus palaikomas aktyvesnis dialogas su Vyriausybe. Europos Sąjunga reguliariai stebės padėtį; pirmieji stebėtojai turėtų būti išsiųsti ne vėliau kaip per šešis mėnesius.
         Remdamosi AKR ir ES partnerystės susitarimo 8 straipsniu abi šalys įsipareigoja tęsti nuolatinį politinį dialogą politinio, teisminio bei ekonominio valdymo reformų klausimais, didelį dėmesį skirdamos saugumo sektoriaus reformai, kovai su nebaudžiamumu ir organizuoto nusikalstamumo reiškiniams, ypač prekybai narkotikais.
         Reiškiame Jums, pone Prezidente ir pone Ministre Pirmininke, savo didžią pagarbą.

                  Tarybos vardu

                  Pirmininkė

               C. ASHTON

                  Komisijos vardu

                  Komisijos narys

               A. PIEBALGS

         I PRIEDAS. ĮSIPAREIGOJIMŲ APRAŠAS

                     Partnerių įsipareigojimai

                     Bisau Gvinėjos įsipareigojimai

                     Europos Sąjungos įsipareigojimai

                     DABARTINĖ PADĖTIS

                     Toliau finansuoja šiuo metu vykdomas sutartis ir humanitarinio pobūdžio, skubios pagalbos, tiesioginės paramos gyventojams veiksmus, susijusius su kova su tarptautiniu nusikalstamumu ir parama demokratijos įtvirtinimui. Laikinai sustabdomos programos ir veiksmai, kuriems taikomos atitinkamos priemonės. Šalis atitinka TVT iniciatyvos reikalavimus. Atsižvelgiant į konkrečius atvejus, Europos Sąjungos kompetentingos tarnybos apsvarstys regioninių projektų, kuriuose dalyvauja Bisau Gvinėja, ir kitų EPF priemonių (vandens, energetikos ir kt.) finansavimą ir pasirengimą būsimų projektų, įskaitant Europos investicijų banko būsimų operacijų pasiruošimą ir įgyvendinimą, įgyvendinimui veiklos pradžia.

                     Toliau nurodytų įsipareigojimų įgyvendinimas:

                                 —

                                 pateikti smulkų saugumo sektoriaus reformos įsipareigojimų įgyvendinimo tvarkaraštį, remiantis VAVEB veiksmų planu

                                 —

                                 su ES BSGP misijos pagalba parengti, patvirtinti, priimti ir paskelbti pagrindinius saugumo sektoriaus reformos teisės aktus (1)

                                 —

                                 pritarti VAVEB, PKŠB ir (arba) kitų partnerių remiamai ekspertų misijai, kurios tikslas – prisidėti prie saugumo sektoriaus reformos ir užtikrinti politikų saugumą, ir paremti šią misiją

                                 —

                                 parengti, patvirtinti ir pradėti veiksmingai įgyvendinti nacionalinius saugumo sektoriaus reformos ir kovos su prekyba narkotikais bei pinigų plovimu veiksmų planus

                     Toliau įgyvendinami šie projektai ir programos:

                                 —

                                 pagrindinio sektoriaus „Konfliktų prevencija“ programos (išskyrus PROJUST, PARACEM programas ir PARSS saugumo sektoriaus reformos pensijų fondo išmokas)

                                 —

                                 pagrindinio sektoriaus „Vanduo ir energetika“ Bisau elektrifikavimo projektas

                                 —

                                 pagrindiniams sektoriams nepriklausančios programos (Paramos tvariam kelių transporto valdymui projektas ir Paramos privačiam sektoriui programa)

                        (dabartinė finansinė referencinė suma: 23,3 milijonai EUR)

                     Toliau nurodytų įsipareigojimų įgyvendinimas:

                                 —

                                 nepriklausomai ir laikantis tinkamų materialinių bei saugumo sąlygų pradėti ir baigti su 2009 m. kovo ir birželio mėn. žudynėmis susijusius tyrimus ir teismines procedūras

                                 —

                                 pagerinti Bisau Gvinėjos administracinį ir finansinį viešųjų, civilinių bei karinių išteklių valdymą

                                 —

                                 išmoka, skirta pensijų fondui, kad pagyvenę Paramos saugumo sektoriaus reformai programos (PARSS, pagrindinis sektorius „Konfliktų prevencija“) darbuotojai, kurių yra per daug, būtų išleisti į pensiją, su sąlyga, kad Vyriausybė ir VAVEB įneš savo įnašą

                        (dabartinė finansinė referencinė suma: 3 milijonai EUR)

                     Toliau nurodytų įsipareigojimų įgyvendinimas:

                                 —

                                 veiksmingai įgyvendinti nacionalinius saugumo sektoriaus reformos ir kovos su prekyba narkotikais bei pinigų plovimu veiksmų planus

                                 —

                                 pradėti su 2010 m. balandžio 1 d. įvykiais susijusius tyrimus ir teismines procedūras

                                 —

                                 atnaujinti aukšto rango karinę vadovybę užtikrinant, kad į aukštus karinius ginkluotųjų pajėgų postus būtų paskirti antikonstituciniuose, neteisėtuose ir smurto veiksmuose nedalyvavę asmenys, laikantis VAVEB pateikto saugumo sektoriaus reformos veiksmų plano išvadų ir rekomendacijų

                     Toliau įgyvendinamos šios programos:

                                 —

                                 toliau įgyvendinama paramos teisingumo sektoriui programa (PROJUST, pagrindinis sektorius „Konfliktų prevencija“)

                                 —

                                 paramos civilinėms ir karinėms reformoms programa (PARACEM, pagrindinis sektorius „Konfliktų prevencija“)

                                 —

                                 paramos biudžetui programa

                        (dabartinė finansinė referencinė suma: 46 milijonai EUR)

         (1)  Pagrindiniai saugumo sektoriaus reformos teisės aktai (orientacinis sąrašas): Nacionalinės gynybos strateginė koncepcija, Pagrindinis Nacionalinės gynybos įstatymas, Pagrindinis ginkluotųjų pajėgų organizavimo įstatymas, Pagrindinis ginkluotųjų pajėgų štabo įstatymas, Pagrindinis sausumos pajėgų įstatymas, Pagrindinis jūrų pajėgų įstatymas, Pagrindinis oro pajėgų įstatymas, Pagrindinis nacionalinės gynybos ministerijos įstatymas, Kariškių statuso įstatymas (peržiūrėtas įstatymas Nr. 3/99), Karinės tarnybos įstatymas (peržiūrėtas įstatymas Nr. 4/99), Pagrindinis Vidaus reikalų ministerijos įstatymas.


title: 2010 m. lapkričio 2 d. Komisijos sprendimas, kuriuo įsteigiamas Europos suinteresuotųjų šalių e. sąskaitų faktūrų išrašymo forumas

text:
3.12.2010

               LT

               Europos Sąjungos oficialusis leidinys

               C 326/13

         KOMISIJOS SPRENDIMAS
   2010 m. lapkričio 2 d.
   kuriuo įsteigiamas Europos suinteresuotųjų šalių e. sąskaitų faktūrų išrašymo forumas
   2010/C 326/07
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   kadangi:

               (1)

               Komisijos komunikate „2020 M. EUROPA – Pažangaus, tvaraus ir integracinio augimo strategija“ pateikta strategija „Europa 2020“, kurioje išdėstyta XXI amžiaus Europos socialinės rinkos ekonomikos, kurioje naudojamasi visais skaitmeninės visuomenės ekonominiais ir socialiniais privalumais, vizija.

               (2)

               Vienoje iš pavyzdinių strategijos „Europa 2020“ iniciatyvų, pateiktoje Komisijos komunikate „Europos skaitmeninė darbotvarkė“ (1), nurodyta, kaip svarbu sukurti bendrą skaitmeninę rinką šalinant reguliavimo ir technines kliūtis, trukdančias piliečiams ja iki galo pasinaudoti.

               (3)

               Dėl glaudaus sąskaitų faktūrų išrašymo ir mokėjimo procesų sąryšio, sukūrus bendrą mokėjimų eurais erdvę (SEPA), galima pradėti kurti sąveikias Europos e. sąskaitų faktūrų išrašymo sistemas. Šios sistemos gali būti naudingos įmonėms ir finansinių paslaugų teikėjams, nes jomis didinamas efektyvumas ir automatizuojamos tiekimo grandinės.

               (4)

               Tarybos direktyva 2006/112/EB dėl pridėtinės vertės mokesčio bendros sistemos (2) reikalaujama, kad nuo 2013 m. sausio 1 d. valstybės narės laikytųsi vienodo požiūrio į popierines ir elektronines sąskaitas faktūras principo.

               (5)

               Komisijos komunikate „Europos naudojimasis elektroninių sąskaitų faktūrų išrašymo privalumais“ (3) siūloma sukurti Europos suinteresuotųjų šalių forumą, kuris Komisijai padėtų koordinuoti veiksmus valstybių narių lygiu ir nustatyti, kokių priemonių reikia imtis Sąjungos lygiu, kad būtų visuotinai naudojamasi e. sąskaitomis faktūromis.

               (6)

               Todėl būtina sudaryti e. sąskaitų faktūrų išrašymo srities ekspertų grupę ir apibrėžti jos užduotis bei struktūrą.

               (7)

               Pagrindinė grupės užduotis bus stebėti e. sąskaitų faktūrų naudojimą ir padėti vystyti e. sąskaitų faktūrų išrašymo rinką visose valstybėse narėse. Ji turės palaikyti ryšius su nacionaliniais suinteresuotųjų šalių forumais ir skirti ypatingą dėmesį tarpvalstybiniams e. sąskaitų faktūrų išrašymo aspektams ir e. sąskaitų faktūrų naudojimui mažosiose ir vidutinėse įmonėse

               (8)

               Europos suinteresuotųjų šalių e. sąskaitų faktūrų išrašymo forume turėtų dalyvauti nacionalinių forumų nariai ir Europos paslaugų naudotojų asociacijų, Europos standartizacijos komiteto (CEN), Europos centrinio banko (ECB) ir 29 straipsnio duomenų apsaugos darbo grupės atstovai.

               (9)

               Reikėtų nustatyti Forumo nariams taikomas informacijos atskleidimo taisykles, nepažeidžiant Komisijos saugumo taisyklių, išdėstytų Komisijos sprendimo 2001/844/EB, EAPB, Euratomas (4) priede.

               (10)

               Asmens duomenys turėtų būti tvarkomi laikantis 2000 m. gruodžio 18 d. Europos Parlamento ir Tarybos reglamento (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (5).

               (11)

               Tikslinga nustatyti šio sprendimo taikymo laikotarpį. Vėliau Komisija svarstys, ar reikėtų jį pratęsti,

         NUSPRENDĖ:
   1 straipsnis
   Dalykas
   Įsteigiamas Europos suinteresuotųjų šalių e. sąskaitų faktūrų išrašymo forumas, toliau – Forumas.
   2 straipsnis
   Užduotys
   1.   Forumo užduotys yra:

               a)

               padėti Komisijai stebėti e. sąskaitų faktūrų išrašymo rinkos pokyčius ir e. sąskaitų faktūrų naudojimo mastą pramonės ir paslaugų sektoriuose visose valstybėse narėse;

               b)

               skatinti keistis patirtimi ir gerosios praktikos pavyzdžiais, kurie padeda kurti sąveikius e. sąskaitų faktūrų išrašymo sprendimus;

               c)

               nurodyti pasitaikančias problemas, visų pirma susijusias su tarpvalstybiniais sandoriais, ir siūlyti tinkamus sprendimus;

               d)

               remti ir stebėti darbą, kuriuo remiantis būtų pradėtas naudoti standartinis e. sąskaitos faktūros duomenų modelis.

         2.   Vykdydamas savo užduotis, Forumas atsižvelgia į ankstesnės veiklos rezultatus, vykdomą darbą ir sprendimus, visų pirma susijusius su teisine aplinka, įmonių poreikiais ir techniniais standartais, e. sąskaitų faktūrų išrašymo srityje viešajame ir privačiajame sektoriuose.
   3 straipsnis
   Konsultacijos
   Komisija gali konsultuotis su grupe visais klausimais, susijusiais su:

               a)

               kitomis teisėkūros iniciatyvomis, kurių reikėtų imtis Sąjungos lygiu siekiant šalinti likusias e. sąskaitų faktūrų naudojimo kliūtis;

               b)

               finansinės tiekimo grandinės verslo procesais, kurie galėtų paskatinti anksčiau pradėti naudoti e. sąskaitas faktūras, visų pirma mokėjimų srityje ir bendroje mokėjimų eurais erdvėje (SEPA);

               c)

               nacionaliniais ir Europos lygio veiksmais, kuriais remiamas e. sąskaitų faktūrų naudojimas, visų pirma mažosiose ir vidutinėse įmonėse.

         4 straipsnis
   Sudėtis
   Forumą sudaro 63 nariai:

               a)

               po du narius iš kiekvieno nacionalinio suinteresuotųjų šalių forumo;

               b)

               šeši Europos asociacijų, kurios atstovauja vartotojams, mažosioms ir vidutinėms įmonėms ir didžiosioms įmonėms, nariai;

               c)

               po vieną atstovą iš Europos standartizacijos komiteto (CEN), Europos centrinio banko (ECB) ir 29 straipsnio duomenų apsaugos darbo grupės (6).

         5 straipsnis
   Narystė. Narių skyrimas
   1.   Skirdama Forumo narius Komisija laikosi šių sąlygų:

               1)

               4 straipsnio a punkte nurodyti nariai skiriami remiantis valstybių narių pasiūlymais. Šie nariai skiriami kaip nacionalinių suinteresuotųjų šalių forumų atstovai;

               2)

               4 straipsnio b punkte nurodyti nariai skiriami atstovauti organizacijoms, paminėtoms 4 straipsnio b punkte. Komisijos tarnybos užtikrins, kad šioms suinteresuotųjų šalių grupėms būtų atstovaujama proporcingai;

               3)

               4 straipsnio c punkte nurodyti atstovai skiriami remiantis atitinkamais CEN, ECB ir 29 straipsnio duomenų apsaugos darbo grupės pasiūlymais.

         2.   Nariai skiriami trejiems metams.
   3.   Nariai, kurie nebegali veiksmingai dalyvauti grupės darbe, kurie atsistatydina arba kurie nesilaiko šio straipsnio 1 dalyje arba Sutarties 339 straipsnyje nustatytų sąlygų, gali būti pakeisti kitais nariais iki savo kadencijos pabaigos.
   4.   4 straipsnyje nurodytų narių vardai ir pavardės skelbiami Komisijos ekspertų grupių ir kitų panašių subjektų registre.
   5.   Asmens duomenys renkami, tvarkomi ir skelbiami pagal Reglamentą (EB) Nr. 45/2001.
   6 straipsnis
   Veikimas
   1.   Forumui pirmininkauja Komisijos atstovas.
   2.   Komisijos atstovas prireikus gali kviesti Forumo darbe dalyvauti Forumui nepriklausančius ekspertus, turinčius specialiųjų žinių kuriuo nors į darbotvarkę įtrauktu klausimu. Be to, Komisijos atstovas asmenims, organizacijoms (kaip apibrėžta ekspertų grupių horizontaliųjų taisyklių 8 taisyklės 3 dalyje) ir šalims kandidatėms gali suteikti stebėtojo statusą.
   3.   Forumo nariai, kviestiniai ekspertai ir stebėtojai laikosi profesinės paslapties įpareigojimų, nustatytų Sutartyse ir jų įgyvendinimo taisyklėse, taip pat Komisijos saugumo taisyklių dėl ES įslaptintos informacijos apsaugos, kurių tekstas pateikiamas Komisijos sprendimo 2001/844/EB, EAPB, Euratomas priede. Jei jie nesilaiko šių įpareigojimų, Komisija gali imtis visų tinkamų priemonių.
   4.   Forumo posėdžiai vyksta Komisijos patalpose. Komisija teikia sekretoriato paslaugas. Forumo posėdžiuose gali dalyvauti kiti suinteresuoti Komisijos pareigūnai.
   5.   Vadovaudamasis standartinėmis Komisijos priimtomis darbo tvarkos taisyklėmis, Forumas priima reikiamas darbo tvarkos taisykles.
   6.   Komisija skelbia svarbią informaciją apie Forumo veiklą, tą informaciją pateikdama registre arba pateikdama nuorodą iš registro į specialią interneto svetainę.
   7.   Baigiantis Forumo įgaliojimui, Komisija parengia Forumo pasiektos pažangos ataskaitą. Ši ataskaita skelbiama viešai.
   7 straipsnis
   Su posėdžiais susijusios išlaidos
   1.   Forumo veikloje dalyvaujantiems asmenims už jų teikiamas paslaugas neatlyginama.
   2.   Forumo veikloje dalyvaujančių asmenų patirtas kelionės ir pragyvenimo išlaidas atlygina Komisija pagal Komisijai galiojančias nuostatas.
   3.   Šios išlaidos kompensuojamos neviršijant pagal metinę išteklių skyrimo procedūrą skirtų asignavimų.
   8 straipsnis
   Taikymas
   Šis sprendimas taikomas iki 2013 m. gruodžio 31 d.

      Priimta Briuselyje 2010 m. lapkričio 2 d.

            Komisijos vardu

         Michel BARNIER

            Komisijos narys

      (1)  COM(2010) 45.

      (2)  OL L 347, 2006 12 11, p. 1.

      (3)  COM(2010) 712.

      (4)  OL L 317, 2001 12 3, p. 1.

      (5)  OL L 8, 2001 1 12, p. 1.

      (6)  Direktyva 95/46/EB, OL L 281, 1995 11 23, p. 31.